সর্বাস্তিবাদ
সর্বাস্তিবাদ ছিল অশোকের রাজত্বকালের (খ্রিস্টপূর্ব ২৭৩-খ্রিস্টপূর্ব ২৩২) কাছাকাছি স্থাপিত আদি বৌদ্ধ সম্প্রদায়গুলির মধ্যে একটি। এটি অভিধর্ম ঐতিহ্য হিসেবে বিশেষভাবে পরিচিত ছিল, যেখানে সাতটি অভিধর্ম রচনার অনন্য দলে রয়েছে। সর্বাস্তিবাদীরা ছিল সবচেয়ে প্রভাবশালী বৌদ্ধ সন্ন্যাসী সম্প্রদায়গুলির মধ্যে একটি, সপ্তম শতাব্দী পর্যন্ত উত্তর ভারত, বিশেষ করে কাশ্মীর ও মধ্য এশিয়া জুড়ে বিকাশ লাভ করেছিল। সম্প্রদায়ের গোঁড়া কাশ্মীরি শাখা কণিষ্কের সময়কালে বৃহৎ ও বিশ্বকোষীয় অভিধর্ম মহাবিভাষশাস্ত্র রচনা করেছিল। এই কারণে, গোঁড়া সর্বাস্তিবাদিরা যারা মহাবিভাষের মতবাদকে সমর্থন করেছিলো তাদেরকে বৈভাষিক বলা হত। থেরবাদী দীপবংশ অনুসারে, সর্বাস্তিবাদিরা পুরোনো মহিষাসক সম্প্রদায় থেকে উদ্ভূত হয়েছিল, কিন্তু শারিপুত্রপরিপশ্চা ও সাম্যভেদোপরাচনাচক্র বলেন যে মহিষাসক সর্বাস্তিবাদ থেকে উদ্ভূত হয়েছিল। এরা মূলসর্বাস্তিবাদ ও সৌত্রান্তিক সম্প্রদায়ের জন্ম দিয়েছে বলে মনে করা হয়, যদিও এই সম্প্রদায়গুলির মধ্যে সম্পর্ক এখনও সম্পূর্ণরূপে নির্ধারিত হয়নি।